Lesufi mis eie spertyd vir skoolplasings(Argieffoto: Unsplash) Die LUR vir onderwys in Gauteng het sy eie spertyd gemis om álle voornemende gr. 1- en gr. 8-leerders teen Vrydag in skole geplaas te hê. Panyaza Lesufi het Saterdag 30 November as die spertyd hiervoor gegee. Teen Vrydag moes 619 gr. 8-leerders nog in skole geplaas word. Volgens die departement is die meerderheid van dié aansoeke in gebiede soos Meredale in Johannesburg-sentraal, Alberton, Brackenhurst, Boksburg, Dalpark, Springs, Krugersdorp, Randfontein, Randburg, Pretoria-Noord en die weste van Pretoria. Lesufi het Saterdag in ŉ twiet gesê in daardie stadium moes 419 leerders nog geplaas word. Alle gr. 1-leerders is vroeër reeds in skole geplaas. Die VF Plus sê hy is glad nie verbaas dat Lesufi nie by sy eie spertyd kon hou nie. “Luidens ŉ berig in Maroela Media is daar heelwat Afrikaanse leerlinge van Danville, Pretoria, wat nie plek kon kry in Laerskool Westerlig nie. Dit is die enigste Afrikaanse skool wat nog bestaan in Danville, maar is reeds oorvol en kan nie nog leerlinge inneem nie. Die ander skool in Danville, Laerskool Generaal Beyers, wat eens ŉ Afrikaanse skool was, neem nie meer Afrikaanse leerlinge in nie,” het Anton Alberts, die VF Plus se nasionale voorsitter, gesê. “Dit opsigself is ŉ aanduiding van Lesufi se swak beplanning deurdat hy nie genoeg nuwe skole gebou het waar dit nodig is nie en voormalige Afrikaanse skole soos Laerskool Generaal Beyers omvorm het tot ŉ Engelstalige skool.” Die DA het vroeër vandeesmaand gesê tot dusver is net een nuwe skool vanjaar in Gauteng gebou. Die LUR vir onderwys in Gauteng, Panyaza Lesufi. (Foto: Mia Slabbert) Alberts sê die VF Plus gaan eis dat Lesufi alle leerlinge plaas ongeag hul taalagtergrond. “Die party sal ook ondersoek instel na die situasie in Danville waar leerlinge nog nie geplaas is nie en sal eis dat Laerskool Generaal Beyers weer Afrikaanse klasse aanbied om hierdie leerlinge te akkommodeer. Laerskool Westerlig kan nie gedwing word om nog leerlinge in te neem nie, maar dié Engelse skool wat voorheen Afrikaans was, moet weer Afrikaans as onderrigtaal instel.” Alberts sê inwoners van Danville beskik oor die algemeen nie oor die finansiële vermoë om hul kinders ver te laat reis om ander Afrikaanse skole buite hul omgewing by te woon nie. Die aanlyn-registrasie- en plasingsproses wat die provinsie ingestel het om voornemende leerders te plaas is ook skerp gekritiseer en tientalle probleme is aangemeld. “Lesufi se gesentraliseerde plasingstelsel funksioneer nie behoorlik nie en leerlinge word wesenlik benadeel, wat ŉ menseregte-vergryp is. Die Suid-Afrikaanse Grondwet stel dit baie duidelik dat die belange van minderjarige kinders voorop gestel moet word – insluitend hul reg tot onderrig,” het Alberts gesê. “Dit is weer eens ŉ bewys dat Lesufi met al sy idees en beplanning die publiek probeer paai, maar eintlik nie kan lewer wat hy belowe nie en eerder by Afrikaanse skole inmeng om hulle te verengels, soos wat by Laerskool Generaal Beyers gebeur het.” Steve Mabona, woordvoerder van die Gautengse onderwysdepartement, het by navraag gesê die LUR gaan Dinsdagmiddag die jongste syfers oor die plasingsproses bekend maak.